Selvityshenkilöiden asettaminen

Asettaminen	
	Ympäristöministeriö on kutsunut tietohallintojohtaja Heikki Heikkilän ympäristöministeriöstä ja hallintopäällikkö  Liisa Ouran Pohjois-Karjalan ympäristökeskuksesta selvityshenkilöiksi, joiden tehtävänä on tehdä ehdotus ympäristöhallinnon yhteisten tukipalvelujen tarkoituksenmukaisesta järjestämisestä.	

Toimikausi	
	1.10.2003 - 31.5.2004  
Alustavat linjaukset tulee esittää 31.12.2003 mennessä.	

Tausta	
	Pääministeri Matti Vanhasen hallituksen ohjelmassa todetaan, että ydintoiminnan tehostamiseksi ja hallinnon rakenteiden keventämiseksi tukipalvelujen hoitoa keskitetään siihen erikoistuneille yksiköille. Tukitehtävien alueellistamiseksi käynnistetään tarvittavia pilotteja.

Valtioneuvoston kanslian asettaman alueellistamisen koordinaatioryhmän työn pohjalta hallitus hyväksyi 5.2.2003 kannanoton valtion keskushallinnon yksiköiden ja toimintojen alueellistamisen jatkamisesta. Kannanoton mukaan tukitehtävien alueellistaminen on suoritettavissa periaatteessa kolmella tavalla: 1) kokoamalla yhteen koko valtioneuvostoa koskevat yhteiset toiminnot, 2) kokoamalla yhteen yksittäisiä ministeriötä tai hallinnonaloja koskevat toiminnot ja 3) kokoamalla yhteen hallinnonalan toimialoittaisia toimintoja ja yhteen kokoamisen jälkeen alueellistamalla toimintoja. Hallinnonaloilla vireillä olevaa kehittämistyötä ja pilotointia tuetaan. 

Ympäristöhallinnossa toiminnan tukitehtäviä on hoidettu yhteistyössä ja tehtävien hoitoa alueellistettu joillakin osa-alueilla. Valtionhallinnon toiminnan tehostamisen vaatimukset, palvelujen tuottavuuden ja tehokkuuden parantaminen sekä valtion keskushallinnon tukitehtävien alueellistamiseen tähtäävät hankkeet edellyttävät tukitehtävien hoidon tehostamista tulevina vuosina.

Perinteisten tukipalvelujen, kuten tietohallinnon, talous- ja henkilöstöhallinnon ja kielipalvelujen rinnalle on nousemassa uusia tehtäviä. Kun sähköiset palvelut tulevat yhä laajemmin käyttöön, sähköiseen asiointiin ja hallinnonalan muihin sähköisiin palveluihin liittyvät asiakaspalvelu- ja tukitehtävät myös lisääntyvät. Tavoitteena on myös tuottaa näitä  tukipalveluita kustannustehokkaasti.

Tehokkuuden ohella valtion hallinnolta odotetaan nykyisin myös parempaa asiakaspalvelua. Tämä on erityisesti otettava selvityksessä huomioon järjestettäessä asiakaspalveluun liittyviä tukipalveluita.	

Tavoitteet	
	Selvitystyön tavoitteena on parantaa ympäristöhallinnon virastojen ulkoisten ja sisäisten asiakkaiden palvelutasoa ja tehostaa tukipalvelutehtävien hoitoa.	

Tehtävä	
	Selvityshenkilöiden tehtävänä on selvittää vaihtoehtoja ja tehdä ehdotukset ympäristöhallinnon tukipalvelujen hoidon  järjestämisestä ja tehostamisesta lisäämällä virastojen välistä yhteistyötä, selkeyttämällä niiden välistä työnjakoa ja keskittämällä tukipalveluiden hoitoa. Ehdotuksessa tulee ottaa huomioon tukipalvelujen alueellistamisen mahdollisuudet, toiminnan tehokkuus  sekä hallinnon ulkoisten ja sisäisten asiakkaiden palvelutason parantaminen.

Tukipalveluiden järjestämisessä tulee tarkastella ainakin seuraavia tehtäväkokonaisuuksia:
- Tiedon hallinnan palveluita, kuten tietotekniikka- ja järjestelmäpalvelut, verkkopalvelut ja sähköinen asiointi 
- Tietopalveluita 
- Kirjanpito- ja taloushallintopalveluita
- Henkilöstö- ja palkanlaskentapalveluita
- Kielipalveluita 
- Asiakas- ja neuvontapalveluita.

Selvityshenkilöiden tulee työssään ottaa huomioon syksyn 2003 aikana valmistuvat tiedon hallinnan strategia ja ympäristöhallinnon julkaisutoiminnan arvioinnin tulokset.	

Organisointi	
	Selvityshenkilöt raportoivat työstään asetettavalle  ympäristöhallinnon alueellistamisen koordinaatioryhmälle.
Selvityshenkilöiden tulee työnsä aikana kuulla ympäristöhallinnon asiantuntijoita sekä julkishallinnossa vireillä olevien vastaavien hankkeiden asiantuntijoita.	

Kustannukset ja rahoitus	
	Työ tehdään virkatyönä. Selvitystyöstä aiheutuvat matkakustannukset maksetaan momentilta 350121023 (HAL/työryhmät).	

	Kansliapäällikkö	Sirkka Hautojärvi	

	Hallitusneuvos	Riitta Rainio	

JAKELU	
	Tietohallintojohtaja Heikki Heikkilä
Hallintopäällikkö Liisa Oura	
TIEDOKSI	
	Ympäristöministeriön osastot ja yksiköt
Suomen ympäristökeskus
Valtion asuntorahasto
Alueelliset ympäristökeskukset
Ympäristölupavirastot
Maa- ja metsätalousministeriö